Празничен концерт за патронния празник на СОУ "Йоан Екзарх Български"

	С концерт на училищните вокални групи "White dowes" и "Палавите ноти" в Младежкия дом завърши поредицата от изяви, с които нашето училище отбеляза празника на своя патрон Йоан Екзарх. 
	Водещите Яна и Дани наложиха свой оригинален шоу-формат, съчетаващ най-доброто от телевизионното и сценичното изкуство. С голям успех стартира новата им рубрика "Екзарх търси талант". В нея взеха участие вокалната група "Палавите ноти" и обещаващите млади изпълнителки Преслава от 3.в и Яна от 3.б клас.
	Голям интерес предизвика дебютът пред цялата училищна общност на бъдещите звезди от "White dowes". Те изпълниха любими песни, в (както го наричат) "свой собствен стил". Китаристът Слави беше подготвил специално солово изпълнение за всички любители на хубавата музика, което заслужено пожъна бурни аплодисменти. 
	Несъмнено очарователен е не само техният стил, но и самите те. "Белите гълъби" дадоха интервю пред най-ревностните си фенове – своите съученици и учители. Водещият Дани, вдъхновен от музиката им, показа невероятните си танцови умения. Както във всяка ТВ-програма, и тук не мина и без извънредно включване за най-важните и забавни новини, които младите Екзарх-журналисти успяха да подберат. В игра  публиката трябваше освен да отгатне правилния отговор, и да бъде  бърза, защото само първият дотичал на сцената  получава награда – шоколад. Иначе според регламента, ако никой не успее да отговори – шоколадът остава за водещия.
	В края на концерта госпожа Валентина Тодорова се обърна с благодарствено слово към "всички, които работят за една общност и кауза, която се нарича Хуманитарно училище Йоан Екзарх Български". Тя честити празника и пожела на всички много успехи.
	
ЧЕСТИТ ПРАЗНИК!